Urkunde Heinrichs II. für das Kloster Memleben (DH II. 25)

(Heinrich II. bestätigt dem Kloster Memleben die Immunität und den Besitzstand und verleiht ihm rechtliche Gleichstellung mit den Klöstern Fulda, Corvey und Reichenau sowie freie Wahl des Abtes und des Vogtes. Regensburg 1002 November 16.)

In nomine sanctae et individuae trinitatis. Heinchus divina favente clementia rex. Notum sit omnibus fidelibus nostris praesentibus scilicet et futuris, qualiter venerabilis abbas nomine Reginoldus nostram maiestatem adiit suppliciter obsecrans, monasterio suo, quod situm est in loco qui dicitur Mimeleuo in ripa fluminis Unstrodae, nostra munificentia confirmationem fieri super ipso loco vel rebus et locorum pertinentiis in dei nomine ibi collatis. Cuius petitioni per interventum dilectae coniugis nostrae Cunigundae videlicet reginae ut oportuit annuentes confirmamus et per hoc nostrae regiae maiestatis insigne prefate dei aecclesie corroboramus preceptum immunitatis et libertatis, vel quicquid ibi a sanctae memoriae antecessore nostro Ottone secundo dono concambio sive scripto traditum et concessum sive a ceteris Christi fidelibus aliqua fuit aut erit oblatione collatum. Statuimus etiam regia id maiestate sancientes, ut idem iam dictus locus et abbas cum fratribus hominesque illic habitantes aut ibi pertinentes tali iure ac stabilitate deinceps perfruantur, quali utuntur cetera loca nostri iuris Uuldensis Corbiensis et Augensis, sintque illis per omnia iure stabilitatis similes et aequales ad regulam sancti semper Benedicti communiter viventes, et nulli umquam aliquod terrenum servicium debeant, sed cuncta, que habent vel in posterum habituri sunt, abbas cum monachis ad eorum necessaria, prout eis visum fuerit, constituat aque disponat. Dedimus etiam eis liberum electionis arbitrium abbates per decessiones, remota omnium infestatione, eligendi. Advocatos pro sua electione constituant aut, si improbi fuerint, commutando et alios pro eis substituendo deponant et electos sine alicuius contradictione securi habeant. Et ut haec nostra concessio vel confirmatio stabilis et inconvulsa permaneat, hanc nostri praecepti paginam manu propria roborantes sigillo nostro imprimi iussimus.
Signum domni Heinrichi (M.) regis invictissimi.
Egilbertus cancellarius vice Uuilligisi archicapellani recognovit.
Data XVI. kal. decemb. indictione I, anno incarnationis dominicae MII, anno vero domni Heinrichi regnantis I; actum Radespone.