Urkunde Heinrichs II. für die bischöfliche Kirche zu Paderborn (DH II. 341)

(Heinrich schenkt der bischöflichen Kirche zu Paderborn die Erbgüter des Bischofs Meinwerk, welche dieser seiner Mutter Adala und Adala dem Kaiser übertragen hat, und verleiht ihr für dieselben die Immunität. Dortmund 1016 Januar 10.)

In nomine sanctae et individuae trinitatis. Heinricus dei gratia Romanorum imperator augustus. Si aecclesiarum dei sublimationibus omni studio inservimus, aeternae retributionis premia nobis affutura esse speramus. Quapropter omnium fidelium Christi presentium scilicet ac futurorum noverit universitas, qualiter Meinuuerccus sanctae Paterbrunnensis aecclesiae venerabilis episcopus omnia predia, quae hereditario iure possederat, matri suae Adalae contradidit. Dehinc ipsa cum manu mariti et advocati sui Balderici comitis consensu etiam heredum eadem predia potestative nobis donavit. At nos perpetuae beatitudinis spe ac pia prefati episcopi dilectique nepotis nostri, qui se omniaque sua divino servicio mancipare gaudet, prece et devocione commoniti predia eadem legitime nobis tradita, inter quae principales cortes sunt iste: Immideshusun, Walmonthem, Hauurlou, Hukilhem, Mandelbiki, Golthbiki, Doddonhusun, Hokinnesleuo, Wakeresleuo, cum appertinentibus villis et mancipiis utriusque sexus silvis viis et inviis exitibus et reditibus molendinis piscacionibus pascuis venacionibus quesitis et inquirendis omnibusque utensilibus, quae quolibet modo dici vel nominari possunt, sancte Paterbrunnensi aecclesiae in honorem sanctae dei genitricis Mariae sanctique Kiliani martiris ac beati Lyborii confessoris constructae per hanc imperialem paginam largimur, omnium hominum contradictione remota. Insuper eciam imperiali auctoritate precipimus, ut nulla maior minorve persona aliqua iudiciaria potestate in eisdem prediis se intromittat, nisi advocatus, quem eiusdem aecclesiae episcopus sibi eligat. Si quis autem, quod absit, hoc nostrae donationis preceptum infringere ausus fuerit, centum libras auri persolvat, L eidem ecclesie et L nostre camare. Et ut haec nostrae largicionis auctoritas firma et inconvulsa permaneat, hoc preceptum inde conscriptum manu propria corroborantes sigillo nostro iussimus insigniri.
Signum domni Heinrici Romanorum invictissimi (M.) imperatoris augusti.
Guntherius, cancellarius vice Ercambaldi archicappellani recognovit.
Data IIII. idus ian. indictione XIII, anno dominicae incarnationis MXVI, anno vero domni Heinrici secundi regnantis XIIII, imperii autem II; actum Drodmannia; feliciter amen.