Urkunde Heinrichs II. für das Kloster Göß (DH II. 428).

(Heinrich verleiht dem von der Adala begonnenen Nonnenkloster zu Göß, welches deren Sohn, der Kapellan Aribo, dem Kaiser tradiert hat, die Immunität und das Recht, Äbtissin und Vogt zu wählen, unter Vorbehalt der königlichen Befugnisse bei der Ernennung des Vogts. Fulda 1020 Mai 1.)

In nomine sanctae et individuae trinitatis. Heinricus divina favente clementia Romanorum imperator augustus. Notum sit omnibus sanctae dei aecclesiae nostrisque fidelibus presentibus et futuris, qualiter quidam Iuuauensis aecclesiae diaconus consanguineus noster atque cappellanus nomine Aribo, cogitans cum transitoriis suis aeterna, cum terrenis mercari celestia, quoddam monasterium puellarum ad regulam sancti Benedicti in honorem vero sanctae dei genitricis Mariae sanctique Andreae apostoli, quod mater Adala nomine, patre vero suo Aribone quamvis a parilisi exlege tamen quantum potuit annuente et consentiente, incepit, in loco nomine Gossia in comitatu Liubana de predio suo fundavit atque construxit et pro sua facultate deo aspirante perfectum sanctae Mariae sanctique Andreae ministerio et nomini dedicatum cum omnibus de sua tradicione et aliorum Christi fidelium eo pertinentibus in nostram potestatem libertandi gratia tradidit et suae heredumque suorum proprietati ac potestati deinceps in futurum eo tenore abalienavit, quatenus post acceptam nostrae inmunitatis cartam prima eiusdem loci abbatissa Cvnigvndis soror prefati Aribonis eique eodem ordine successurae ius legitimum eligendi advocatos, quos sibi necessitas et utilitas dictaverit, eidem monasterio sine omnium contradictione mortalium, salva regia et imperatoria potestate, obtineant; post obitum vero suum congregatio monasterii per successiones temporum liberam habeat electionem abbatissas regulares iuxta decretum sancti Benedicti, omnium contradictione remota, substituendi hoc addito: si, quod absit, aliqua principalis potestas iniuste idem monasterium vel res suas alicui alteri monasterio vel personae alicui subdere vel in beneficium dare aut in proprietatem donare vel qualicumque ingenio huic proposito abalienare voluerit, proximus predicti Aribonis heres tam diu in sua potestate retineat, quousque nostro vel successorum nostrorum adiutorio ad statum monasterii, unde contra ius et fas ablatae fuerant, iterum reducat et in pristinam libertatem stabilitatemque restituat. Iustis igitur predicti Aribonis peticionibus annuentes eo quo rogaverat tenore prefatum monasterium cum monachabus ibidem in presens collatis vel in posterum conferendis in nostram inmunitatem recepimus et hoc regia et imperatoria precepti nostri libertate donatum et perpetuo confirmatum nostrae manus subscriptione roboravimus et in aeternae memoriae testimonium sigilli nostri inpressione insigniri precepimus.
Signum domni Heinrici Romanorum (M.) invictissi imperatoris augusti.
Guntherius cancellarius vice Erkanbaldi archicappellani recognovit.
Data kal. mai. indictione III, anno dominicae incarnationis millesimo XX, anno domni Heinrici secundi regnantis XVIIII, imperii vero VII; actum Wldae, venerabili papa Benedicto presente et confirmante.