Urkunde Heinrichs II. für die bischöfliche Kirche zu Minden (DH II. 189)

(Heinrich bestätigt der bischöflichen Kirche zu Minden die Immunität, die ihr von Otto II. verliehenen königlichen Gerechtsame zu Minden und das Wahlrecht, Letzteres jedoch mit Vorbehalt der königlichen Zustimmung. Dortmund 1009 März 12.)

In nomine sanctae et individuae trinitatis. Heinricus divina favente clementia rex. Omnium fidelium nostrorum tam praesentium quam et futurorum cognoscat industria, qualiter Thiedricus episcopus sanctae Mindonensis aecclesiae in honore sancti Petri apostolorum principis constructae in nostram attulit praesentiam piissimorum antecessorum nostrorum regum vel imperatorum scripta, in quibus continebantur, qualiter ipsius praefatae aecclesiae res cum omnibus in ipsis rebus consistentibus sub illorum receperunt mundiburdio ac defensione, precatusque est serenitatem nostram, ut hoc ipsum a nostrae regalis potestatis consensu fieri non recusaremus. Nos autem ob amorem dei nostraeque animae remedium nec non pro regnorum stabilitate praedecessorum nostrorum mores sequentes et eius benignitati assentientes ita fieri decrevimus, praecipientes ergo, ut nullus iudex publicus vel quislibet ex iudiciaria potestate in aecclesias aut loca vel agros seu reliquas possessiones iam dictae aecclesiae, quas nunc infra ditionem regni nostri legibus possidet vel quae deinceps in iura eius divina pietas voluerit augeri, ad causas audiendas vel freda exigenda mansiones vel paradas faciendas aut fideiussores tollendos aut homines ipsius aecclesiae Francos liberos et aecclesiasticos litones maalman vel servos cuiuslibet conditionis seu colonos contra rationem distringendos nec ullas redibitiones vel inlicitas occasiones requirendas ullo umquam tempore ingredi audeat aut bannum sive heribannum seu ea quae supra memorata sunt ab illis penitus exigere praesumat. Hominibus quoque famulatum eiusdem aecclesiae facientibus praedictum mundiburdium constituimus, ut eciam coram nulla iudiciaria potestate examinentur, nisi coram episcopo et advocatis eius, quos eiusdem loci episcopus eligerit. Insuper etiam bannum nostrum et monetam teloneumque sive macellum publicum ibi construi licere et quicquid ad nostram potestatem pertinere videbatur, eidem aecclesiae donavimus. Quicquid vero fiscus exinde sperare potuerit, pro aeterna remuneratione praedictae aecclesiae ad stipendia pauperum et luminaria concinnanda concessimus. Et per se episcopus cum omnibus rebus suis nostro fideliter pareat imperio et sub nostra constet defensione uti caeterae regnorum nostrorum aecclesiae et episcopi, quatenus ipsum fratresque eiusdem loci pro nobis dominum melius et iugiter orare delectet. Concessimus quoque eisdem fratribus licentiam eligendi inter se pastorem dignum et idoneum, salvo tamen regis sive imperatoris consensu. Et ut hoc nostri mundiburdii et concessionis preceptum firmius magisque inconvulsum cunctis credatur, hanc cartam inscribi iussimus sigilloque nostro signatam manu propria subtus firmavimus.
Signum domni Heinrici (M.) regis invictissimi.
Guntherius cancellarius vice Uuilligisi archicappellani recognovi.
Data IIII. id. mart. indictione VII, anno dominicae incarnationis millesimo VIIII, anno vero domni Heinrici secundi regnantis VII; actum Drutmannie; feliciter amen.