Urkunde Heinrichs II. für das Kloster Hersfeld (DH II. 332a)

(Heinrich tauscht zu Gunsten der Bamberger Kirche vom Kloster Hersfeld die Höfe Rodheim, Welbhausen, Schnackenwerth und Wonfurt ein und gibt ihm dafür eine von Siegfried, dem Sohn Siegfrieds, empfangene Besitzung zu Wanfried, eine von einem anderen Siegfried empfangene Besitzung zu Liutfrideshusun und sein Gut zu Klobikau. Frankfurt 1015 Februar 5.)

In nomine sanctae et individuae trinitatis. Heinricus divina favente clementia Romanorum imperator augustus. Omnium sanctae dei aecclesiae nostrorumque fidelium presentium scilicet ac futurorum universitati notum esse volumus, qualiter nos pro remedio animae nostrae, utriusque aeclesiae Babenbergensis videlicet atque Heroluesueldensis commoda considerantes, quatuor cortes Rodeheim, Wanlebehusun, Werede, Wouurdi cum mancipiis utriusque sexus et cum ceteris omnibus earum pertinentiis ab Heroluesueldensi abbatia conlaudatione Arnoldi eiusdem aecclesiae venerandi abbatis et sui advocati Bernhardi nec non monachorum militumque suorum consensu per concambium acquisivimus, ac ei econtra tale predium cum mancipiis utriusque sexus et cum ceteris omnibus eius pertinentiis, quale Sigefridus Sigefridi filius nobis in Wanifredum dedit, situm in comitatu Hemezonis comitis, et tale, quale alter Sigefridus nobis in Liutfrideshusun cum servis et ancillis ceterisque eius pertinentiis situm in pago Westergowi in comitatu vero eiusdem Hemezonis comitis contulit, et tale etiam predium, quale in Cloboco habere videmur, situm in pago Hassegowe in comitatu vero Burchardi comitis, cum omnibus eorum pertinentiis terris cultis et incultis silvis venationibus aquis aquarumve decursibus piscationibus molendinis pratis pascuis exitibus et reditibus viis et inviis quesitis vel inquirendis seu cum omnibus que quomodocumque nominari possunt utilitatibus ad prescripta predia pertinentibus per hoc nostrum imperiale preceptum concedimus atque largimur et de nostro iure ac dominio in eius ius et dominium omnino transfundimus, ea videlicet ratione ut iam dictus Arnoldus Heroluesueldensis abbas suique successores de prenominatis prediis eorumque pertinentiis liberam dehinc habeant ad usum eiusdem aecclesiae quicquid eis placuerit faciendi potestatem, omnium hominum contradictione remota. Et ut haec nostrae donationis auctoritas stabilis et inconvulsa omni permaneat tempore, hoc imperiale preceptum inde conscriptum manu propria confirmantes sigilli nostro inpressione precepimus insigniri.
Signum domni Heinrici invictissimi (M.) imperatoris augusti.
Guntherius cancellarius vice Ercambaldi archicappellani recognovit.