Urkunde Heinrichs II. für das Kloster Abdinghof (DH II. 370)

(Heinrich schenkt dem von Bischof Meinwerk gegründeten Kloster Abdinghof bei Paderborn eine von Rediald ererbte Besitzung zu Grosseneder. Leitzkau 1017 Juli 10.)

In nomine sanctae et individue trinitatis. Heinricus dei gratia Romanorum imperator augustus. Generalis Christi fidelium industria novit aliud in homine esse, quod regere valeat tamquam vir, aliud tamquam femina, quod regatur. Hac contemplatione interius vigilantes et exterius quasi obdormiscentes divini amoris respectu et dilectissime femine sive coniugis nostre Cunigunde scilicet imperatricis auguste interventu aecclesiae nove, quam in honore sanctae Marie omniumque sanctorum venerandus episcopus Meginuuercus in occidentali parte Paterbrunnenssis suburbii dedicationem consummando construxit, predium tale proprietavimus, quale legaliter et capitulariter nomine Redialdus ad nostras manus imperiales hereditavit, in pago Hesse Saxonico in comitatu Heremanni comitis in villa Nedere nominata, cum mancipiis utriusque sexus areis villis pascuis aquis aquarumve decursibus piscationibus molendinis silvis venationibus et omnibus appenditiis cunctisque qualicunque modo nominari possint utensilibus, eo denique tenore ut fratres eiusdem monasterii choro concordia caritatis sub regula sancti Benedicti domino famulantes proprietario iure potestative illud habeant atque possideant. Et ut hec traditio nostrae liberalitatis stabilis et inconvulsa permaneat, hanc cartam inde conscriptam manu propria roborantes sigillo nostro subterbullari iussimus.
Signum domni Heinrici invictissimi Romanorum imperatoris augusti. (M.)
Guntherius cancellarius vice Erchanbaldi archicapellani notavit.
Data VI. id. iulii indictione XII, anno dominice incarnationis millesimo XVII, anno vero domni Heinrici secundi regnantis XVI, imperii IIII; actum Lietzgo.