Urkunde Heinrichs II. für das Kloster Hersfeld (DH II. 330)

(Heinrich macht einen Tausch zwischen Otto II. und dem Kloster Hersfeld rückgängig. Frankfurt 1015 Januar 26.)

In nomine sanctae et individuae trinitatis. Heinricus divina favente clementia Romanorum imperator augustus. Noverit omnium dei fidelium nostrorumque tam presentium quam et futurorum industria, qualiter Arnoldus Heroluesueldensis aecclesiae venerabilis abbas cum omni congregatione monachorum militumque suorum nos adiens conquestus est damna concambii, quod predecessor noster bonae memoriae Otto imperator augustus cum aecclesia sua fecit duo ei predia concedendo, Moffendorf videlicet et Cloboco, decimationem vero aecclesiae iuste pertinentem, que etiam ei multo erat utilior, auferendo. Cuius itaque querimoniae lamentationem diligentissime inspicientes eiusque iustae peticioni assensum prebentes predia nobis merito pertinentia recepimus, decimationes autem aecclesiae iure et legaliter pertinentes per hanc nostram imperialem paginam reddendo concedimus atque largimur, concambiumque aecclesiae perniciose factum hoc modo infringendo dissolvimus et, quod aecclesiae ut diximus iuste pertinebat, firmiter corroboramus. Ut autem haec nostrae corroborationis auctoritas stabilis et inconvulsa omni permaneat tempore, hoc preceptum inde conscriptum manu propria confirmantes sigilli nostri inpressione iussimus insigniri.
Signum domni Heinrici invictissimi (M.) imperatoris augusti.
Guntherius cancellarius vice Ercambaldi archicappellani recognovit.
Data VII. kal. feb. indictione XII, anno dominicae incarnationis MXV, anno vero domni Heinrici secundi regnantis XIII, imperii autem I; actum Franconowrt.